চতুর্থীতেই ঘরমুখো বাঙালির বাস ভোগান্তি, নাকাল যানজটে

কলকাতা: চতুর্থীতেই কলকাতার রাস্তায় ভিড়। ঘরমুখো মানুষের প্রাণ প্রায় ওষ্ঠাগত। উত্তর থেকে দক্ষিণ বড় মণ্ডপগুলিতে দর্শনার্থীদের ভিড় এবং শেষবেলার পুজোর বাজারের যানজটে ঘেমেঘামান্ত হয়ে ঠায় দাঁড়িয়ে থাকতে হচ্ছে, বাসে বাদুড়ঝোলা হয়ে।

রোদ ঝলমলে দিন, যতই ভ্যাপসা গরম থাক না কেন, বেলা থেকেই রাস্তায় ঝাঁপিয়ে পড়ল দর্শনার্থীরা। উত্তরের টালা প্রত্যয়, টালা সর্বজনীন, বাগবাজার, শোভাবাজার, আহিরীটোলা, শ্রীভূমি, কুমারটুলি, দর্পনারায়ণ রায় স্ট্রিট, লোহাপট্টি, কলেজ স্কোয়ার, বিবেকানন্দ রোড, শিয়ালদহ প্রায় প্রতিটি পুজো প্যান্ডেলে সপ্তমী-অষ্টমীর ভিড় যেন একেবারে চতুর্থীতেই ঝাঁপিয়ে পড়ল যেন। অন্যদিকে, দক্ষিণের বেহালা-ঠাকুরপুকুর থেকে সুরুচি, চেতলা অগ্রণীর মতো নাম করা প্যান্ডেলে ছিল অতিরিক্ত সমাগম। কারণ , চলতি বছর দুর্গাপুজোর প্যান্ডেল হপিং করতে হচ্ছে আবহাওয়া অফিসের পূর্বাভাস মত। কারণ, পুজোর মজা বছরে একবারই আসে। আর ষষ্ঠী থেকে টানা বৃষ্টির পূর্বাভাস জারি করেছে হাওয়া অফিস। তাই চলতি বছর আগেভাগেই ঠাকুর দেখতে বেরিয়ে পড়েছেন অনেকে। কিন্তু সেই ঝক্কি পোহাতে হল অফিস যাত্রীদের। একই বাসে বাদুড়ঝোলা ভি়ড়, অন্যাদিকে ঘণ্টার পর ঘণ্টা দাঁড়িয়ে। তার উপর ভোগান্তি বাড়িয়েছে বাসের সংখ্যা। তীব্র যানজটের ভয়ে অধিকাংশ বাস পথ থেকে উধাও হয়ে গিয়েছে। বহু বাসের স্ট্যান্ড বদলে দিয়েছে পুলিশ।

আরও পড়ুন: প্রবীণ মায়েদের হাতে উদ্বোধন পুজোর, থিম ‘ইচ্ছে ডানা’

এছাড়াও অনেকে রাস্তা, যেখানে অটো একটি বিরাট সম্বল, সেখানেও দুপুরের পর থেকে অটো দাঁড়ানোয় নিষেধাজ্ঞা জারি করেছে পুলিশ। এর ফলে সব রুটে স্বাভাবিক অটো চলাচল না করায় যাত্রীরা তুমুল দুর্ভোগে পড়েন।